En av tre vil bytte strømleverandør - DinSide
En av tre vil bytte strømleverandør for å kutte strømregningen. Burde du? Foto: PER ERVLANDVis mer
En av tre vil bytte strømleverandør
Hver tredje nordmann vurderer å bytte strømleverandør i 2012
En av tre nordmenn vurderer å bytte strømleverandør i år, viser en fersk undersøkelse av Norstat på vegne av Telinet Energi.
– Det kan være mye penger å spare på å bytte avtale. Særlig dersom du aldri har byttet kraftleverandør eller kraftavtale, bør du vurdere dette, sier Ronny Turøy, kommunikasjonsrådgiver i Konkurransetilsynet i en pressemelding.
Ronnt Turøy, Konkurransetilsynet. Foto: Konkurransetilsynet Vis mer
Dobbelt så mange menn som kvinner sier at de vurderer å bytte strømleverandør. Og de yngste er mest villige.
– Vi ser at menn i trettiårene er de som lettest bytter strømleverandør. Mange kan nok tjene på å bli mindre lojale, sier administrerende direktør i Telinet Energi, Finn Erik Arctander i en pressemelding..
– Kraftprisoversikten skal være et nyttig hjelpemiddel for prisbevisste forbrukere. Forbrukerne oppfordres til å aktivt søke etter, sammenligne og bytte kraftavtaler. Det er enkelt å bytte avtale. Vanligvis kreves det ikke mer av deg enn at du bestiller en avtale fra din nye leverandør og leser av strømmåleren din ved byttedatoen, sier Turøy.
Det er imidlertid ikke likegyldig hvilken avtale du velger.
Spotpris har gitt lavest strømpris de siste ti årene. Men det er ikke alltid det lønner seg.
Hvilken type strømabonnement passer for deg?
Finn Erik Arctander i Telinet Energi. Foto: Telinet Energi Vis mer
Vær obs på betalingsform
I tillegg til type strømabonnement er det lurt å se på betalingsformen. Et smart grep kan være å velge et abonnement med AvtaleGiro eller eFaktura. Disse er fra et par hundrelapper billigere enn tilsvarende abonnement uten slik avtale hos samme strømleverandør.
Forbrukerorganene og bransjen har fremforhandlet tre strømavtaler; forskuddsvis, a-konto og etterskuddsvis, men i kjølvannet av at Vitel avviklet strømdelen av virksomheten et par år tilbake, advares nå mot forskuddsbetaling av strøm. Dette gjelder også til en viss grad a-konto-avtaler, der kunder ikke er garantert pengene tilbake om strømleverandøren skulle gå konkurs.
Det er imidlertid gjerne slike avtaler som kommer best ut på pris, så om du vil nyte godt av de billigste strømprisene, må du selv vurdere om du har råd til å ta den risikoen.